ለአዳማ ከተማ ሴት ከንቲባ ተሾሙ
ከአዲስ አበባ በምሥራቅ አቅጣጫ 85 ኪሎ ሜትር ላይ የምትገኘው የንግድ ከተማ አዳማ፣ ሴት ከንቲባ ተሾመላት፡፡ የኦሮሚያ ልማት ማኅበር ዋና ሥራ አስኪያጅ የነበሩት ወ/ሮ አዳነች አቤቤ፣ በዘመናዊት ኢትዮጵያ ከተሞች ታሪክ ብቸኛዋ ሴት ከንቲባ ሆነው ተመዝግበዋል፡፡ባለፈው እሑድ ኅዳር 11 ቀን 2009 ዓ.ም. በአዳማ ከተማ በሚገኘው አባ ገዳ አዳራሽ ውስጥ ለተሰበሰቡ የከተማው ነዋሪዎች አዲሱ የኦሮሚያ ክልል ፕሬዚዳንት አቶ ለማ መገርሳ የወ/ሮ አዳነችን ሹመት ይፋ አድርገዋል፡፡በወቅቱ ብዙም ባልተለመደ መንገድ የሕዝብ አደረጃጀት ወደ ጎን ተደርጎ የአዳማ ከተማ ነዋሪዎች ለስብሰባ የተጠሩ ሲሆን፣ ስብሰባውም በአማርኛ ቋንቋ ተካሂዷል፡፡አዲሷ የአዳማ ከተማ ከንቲባ ወ/ሮ አዳነች አቤቤ ለሪፖርተር እንደገለጹት፣ የመልካም አስተዳደር ችግሮችን ለመፍታትና የልማት ሥራዎችን በተገቢው መንገድ ለማካሄድ የሕዝብ ተሳትፎ ያስፈልጋል፡፡‹‹የከተማውን ሕዝብ ችግር መስማት ያስፈልጋል፡፡ ለውጥን ታሳቢ በማድረግ ከሕዝብ ጋር በሚያግባባ መንገድ መገናኘት ያስፈልጋል፤›› ሲሉ ወ/ሮ አዳነች ተናግረዋል፡፡በአዳማ ከተማ ከፍተኛ የሆኑ የመልካም አስተዳደር ችግሮች፣ የልማት በተለይም ንፁህ የመጠጥ ውኃ፣ የኤሌክትሪክ ኃይል መቆራረጥ፣ የመኖርያ ቤት አቅርቦትና የመሳሰሉ ችግሮች መንሰራፋታቸው ሲገለጽ ቆይቷል፡፡ወ/ሮ አዳነች የአዳማ ከተማ ከንቲባ የነበሩትን አቶ ሀብታሙ ኃይለ ሚካኤል ተክተዋል፡፡ ሌሎች የካቢኔ አባላትም መነሳታቸው ታውቋል፡፡ወ/ሮ አዳነች ከሲቪል ሰርቪስ ዩኒቨርሲቲ በሕግ የመጀመርያ ዲግሪ አግኝተዋል፡፡ በትራንስፎርሜሽናል ሊደርሽፕ እንግሊዝ ከሚገኘው ግሪንዊች ዩኒቨርሲቲ ሁለተኛ ዲግሪያቸውን አግኝተዋል፡፡ወ/ሮ አዳነች ባለፉት 18 ዓመታት በተለያዩ መሥሪያ ቤቶች ያገለገሉ ሲሆን፣ ላለፉት ስድስት ዓመታት የኦሮሚያ ልማት ማኅበር ዋና ሥራ አስኪያጅ፣ የጨፌ ኦሮሚያ የሕግና አስተዳደር ጉዳዮች ቋሚ ኮሚቴ ምክትል ሰብሳቢም ናቸው፡፡ወ/ሮ አዳነች ለስድስት ዓመት በቆዩበት የኦሮሚያ ልማት ማኅበር የሚያስመሰግን ሥራ መሥራታቸው ተገልጿል፡፡ በተለይ 700 ሺሕ አባላት የነበሩትን የኦሮሚያ ልማት ማኅበር የአባላቱን ቁጥር ወደ 6.2 ሚሊዮን ከፍ እንዲል ማድረጋቸው ይጠቀሳል፡፡የኦሮሚያ ልማት ማኅበር የፋይናንስ ዲፓርትመንት ኃላፊ አቶ ሙላቱ አሰፋ ለሪፖርተር እንደገለጹት፣ የኦሮሚያ ልማት ማኅበር የሕዝብን ችግር የሚፈታ ማዕከል አድርገውታል፡፡ 